Familie, polisie soek onverpoos na ontvoerde man (80)Bill Dreyer (Foto: Verskaf) ŉ Gautengse familie is rasend van bekommernis nadat die 80-jarige Bill Dreyer van Randvaal buite Alberton in dié provinsie Vrydagaand ontvoer en steeds vermis is. Marius Whitehead, familie van Dreyer, sê hy is glo Vrydag net ná 15:00 van sy huis ontvoer. Volgens Whitehead woon Dreyer op ŉ kleinhoewe saam met ander mense om nader aan sy kleinkinders te wees. Hy sê Dreyer was op pad om te ry toe hy by die hek oorrompel en ontvoer is. “Die polisie meen hulle moes daar vir hom gewag het as ŉ mens kyk na bewyse soos die spore,” sê hy. Volgens Whitehead het die verdagtes etlike ure met Dreyer rondgery voordat hulle geld uit sy rekening onttrek het vir brandstof en alkohol. Altesaam R5 000 was teen gisteraand uit sy rekening onttrek, maar die rekening is intussen bevries. “Die buurtwag, die polisie en die mense by wie hy gebly het, is wonderlik – hy is steeds vermis en hulle soek nog onverpoos sedert sy verdwyning Vrydagmiddag. Die familie is rasend van bekommernis en ons het geen benul waar hy kan wees nie. Ons wil hom net weer veilig en by die huis hê.” Dreyer ry met ŉ ligblou Mazda 323 2000-model. Die registrasienommer van die voertuig is NMC 050 GP. Kapt. André de Jager, woordvoerder van die polisie, het bevestig dat ŉ vermistepersoon-saak aanhangig gemaak is. Enigeen met meer inligting word gevra om die Alberton-polisie te bel by 011 903 8205/6.